次舒堯文秋夜有感之韵
作者：黄裳
朝代：宋

paragraphs: 自越趨儒林，由吳兩江渡。
四年如退之，疏慵傲名數。
西風今又來，庭柯泣珠露。
榮枯幾番新，閒日常自度。
誓爲天漢遊，搗藥看玉兔。
逆行非吾心，焉用憂日暮。
典籍猶可捐，寧雕子雲賦。
萬事歸自然，所得先去故。
灑落桐廬君，高源欲東赴。
外物非所謀，此學良足據。
但以中致虛，元氣腹當飫。
壯懷感暮秋，羣動還太素。
宋玉悲何爲，忘失聊適屨。